# Estadi Johan Cruyff

L'Estadi Johan Cruyff és un estadi on juga el Futbol Club Barcelona B, el Futbol Club Barcelona (femení) i el Futbol Club Barcelona Juvenil "A" quan disputi la competició europea de la Lliga Juvenil de la UEFA. L'estadi està situat a la Ciutat Esportiva Joan Gamper de Sant Joan Despí.
L'Estadi Johan Cruyff té capacitat per a 6.000 espectadors i substitueix el Mini Estadi. L'estadi porta el nom de Johan Cruyff en honor del jugador i entrenador del Futbol Club Barcelona, considerat molt important en la consecució de l'estil de joc del Futbol Club Barcelona.
El récord d'assistència a l'estadi en un partit oficial és de 5.430 persones, que s'assolí contra el Reial Madrid el 13 de març de 2022. En aquest partit les blaugranes es proclamaren matemàticament campiones de la Lliga quan encara quedaven sis jornades de la temporada ja que van guanyar tots els partits.

## Història
### La construcció

* El novembre de 2013 es va anunciar l'adquisició per 8.270.000 € dels terrenys on s'ubicaria el nou estadi.
* El maig de 2015 es va anunciar que l'estudio Batlle i Roig Arquitectes era el guanyador del concurs per dissenyar el nou estadi —amb una capacitat per 6.000 espectadors, tots coberts, i 600 places d'aparcament, amb un cost de 12.000.000 €.
* El març de 2017, en el marc de la commemoració del primer aniversari de la mort de Johan Cruyff, s'anuncia que el nou estadi portaria el seu nom.
* El 14 de setembre de 2017 es fa la col·locació de la primera pedra de l'estadi amb un acte institucional que va comptar amb la presència del president Josep Maria Bartomeu; el comissionat de l'Espai Barça, Jordi Moix; Danny, Susila i Chantal Cruyff; el capità del primer equip, Andrés Iniesta, i el jugador Gerard Deulofeu; representants del Barça Femení, del Barça B i del futbol formatiu amateur; i l'alcalde de Sant Joan Despí, Antoni Poveda.
* El dia 27 d'agost de 2019 s'inaugura l'Estadi amb un acte —amb la presència del president, Josep Maria Bartomeu; Danny Coster i Jordi Cruyff, familiars de Johan Cruyff; els capitans de la primera plantilla Leo Messi, Sergi Busquets, Sergi Roberto i Gerard Piqué; així com el futbolista holandès Frenkie de Jong; el capità del filial, Ferran Sarsanedas; i la capitana del primer equip femení, Marta Torrejón. L'exjugador blaugrana i fill de Cruyff, Jordi Cruyff, fa el servei d'honor amb el qual s'inaugura oficialment el camp, i l'acte clou amb un partit entre els equips juvenils del Futbol Club Barcelona i l'Ajax holandès, dos dels equips on va jugar Cruyff, que acaba amb un resultat de dos gols a zero per l'equip d'Àmsterdam, amb un doblet de Nacir Unuvar.
* Les banquetes de l’estadi van ser dissenyades per la exjugadora del FC Barcelona Femení Gemma Gili durant les pràctiques dels seus estudis d’arquitectura.

### Esdeveniments destacables

* El 13 de març de 2022 es va assolir el rècord d'assistència a l'estadi fins aquell moment, en el partit que va enfrontar el FCBarcelona i el Reial Madrid, amb un total de 5.430 espectadors. El partit, que va acabar amb victòria local per 5 a 0, va donar el títol de la Lliga 2021-22 (la tercera consecutiva) al FCBarcelona.

## Transports
### Tramvia

A uns 400 metres de l'entrada de la Ciutat Esportiva, hi ha l'estació de Sant Feliu - Consell Comarcal de la línia T3 del Trambaix. El tramvia permet connectar amb el Metro de Barcelona i Rodalies de Catalunya.

### Bus

Les parades anomenades "Ctra. Laureà Miró-Mn. Jacint Verdaguer" (una a cada banda del carrer) es troben a uns 300 metres de l'entrada de la Ciutat Esportiva. Allà es poden agafar les línies SF1 Arxivat 2012-06-26 a Wayback Machine. i SF2 Arxivat 2012-06-26 a Wayback Machine. del bus urbà de Sant Feliu de Llobregat, la L52 - L'Hospitalet (Ciutat de la Justícia)/Sant Feliu (Pl Pere Dot) i també la N12 - Barcelona (Pl. Portal de la Pau)/St. Feliu de Llob. (La Salut) del Nitbus.

## Referències

* ↑ Doublet, Par Gervaise. «Primera Iberdrola : Le Barça champion face au Real» (en francès), 13-03-2022. [Consulta: 10 abril 2022].
* ↑ «El Barça construirá un nuevo estadio para su filial». Marca.com, 14-11-2013. [Consulta: 3 abril 2017].
* ↑ «El Nuevo Miniestadi». FC Barcelona. [Consulta: 3 abril 2017].
* ↑ Pérez, Ángel «El nuevo Miniestadi y estatua como homenaje a Cruyff». Mundo Deportivo, 25-03-2017 [Consulta: 3 abril 2017].
* ↑ «Col·locació simbòlica de la primera pedra de l'Estadi Johan Cruyff», 14-09-2017. [Consulta: 4 juny 2018].
* ↑ «Gemma Gili, la arquitecta del Estadi Johan Cruyff» (en castellà), 22-11-2019. [Consulta: 18 abril 2024].
* ↑ «Gemma Gili: “Diseñaría un estadio en el que los jugadores se sintieran importantes”» (en castellà), 31-12-2022. [Consulta: 18 abril 2024].
* ↑ «Un Barça per presumir-ne». L'Esportiu, 13-03-2022. [Consulta: 13 març 2022].

## Vegeu també

* Miniestadi